Diari Oficial de la Generalitat Valenciana


Sumari del DOGV 4479, del 11-04-2003 (2003/4345)

LLEI 11/2003, de 10 d'abril, de la Generalitat, sobre l'Estatut de les Persones amb Discapacitat.
-------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2003/04/10/11**

### Versions

 08/01/2025 - Actualitat  01/01/2021 - 07/01/2025  01/01/2019 - 31/12/2020  16/05/2018 - 31/12/2018  01/01/2018 - 15/05/2018  01/01/2013 - 31/12/2017  10/10/2008 - 31/12/2012  25/04/2003 - 09/10/2008  Text inicial: 12/04/2003 - 24/04/2003 

### Dades del document

Número de DOGV
:   4479

Data del DOGV
:   11-04-2003

Secció del DOGV
:   I. DISPOSICIONS GENERALS

Número del document
:   2003/4345


Data del document
:   10-04-2003

Organisme emissor
:   Presidència de la Generalitat

Tipus de document
:   Llei

Correcció d'errades

Anàlisi jurídica

 Descriptors 

:   * integració social
    * educació especial
    * grup d'empreses
    * igualtat de tracte
    * servei social
    * contractació de personal
    * jornada de treball
    * Dret social
    * reglamentació del transport
    * discapacitat
    * mitjans per a discapacitats
    * funcionari
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 08.01.2025*

*Llei 11/2003, de 10 d'abril, sobre l'Estatut de les Persones amb Discapacitat.* **1**

Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:

PREÀMBUL

I

Són nombroses les declaracions que des de l'àmbit internacional s'han formulat amb la finalitat de garantir que les persones amb discapacitat gaudesquen dels mateixos drets que la resta de la ciutadania. També en l'àmbit de la Unió Europea. La Carta Social Europea, i diferents recomanacions, resolucions i programes, han tractat de conscienciar els governs sobre els greus problemes socials, econòmics, educatius, sanitaris i d'accessibilitat a l'habitatge i a l'ocupació que afecten les persones amb discapacitat.

La Constitució espanyola, en l'article 9.2, imposa als poders públics el deure de promoure les condicions perquè la llibertat i la igualtat de l'individu i els grups en què s'integre siguen reals i efectives, de remoure els obstacles que n'impedesquen o en dificulten la plenitud i de facilitar la participació de tota la ciutadania en la vida política, econòmica, cultural i social. Així mateix, l'article 49 de la carta magna obliga els poders públics a fer una política de previsió, tractament, rehabilitació i inclusió de les persones amb deficiències físiques, sensorials i psíquiques a les quals prestaran l'atenció especialitzada que requeresquen i empararan el gaudi dels mateixos drets que la resta de la ciutadania.

II

La Llei 13/1982, de 7 d'abril, sobre Integració Social dels Minusvàlids, va ser la primera llei de caràcter social de l'Estat destinada a les persones amb discapacitat després de l'aprovació de la Constitució, però els anys transcorreguts des de la seua entrada en vigor, així com la seua proximitat en el temps amb l'aprovació de l'Estatut d'Autonomia de la Comunitat Valenciana, quan encara era incipient el desenrotllament de les competències autonòmiques, fa convenient, d'acord amb el marc competencial propi de la Generalitat, l'aprovació d'una llei específica destinada a regular el règim jurídic específic aplicable a les persones amb discapacitat.

Esta llei consagra un autèntic estatut de les persones amb discapacitat, arreplegant als esmentats efectes, no sols els principis rectors de l'actuació de l'Administració de la Generalitat a fi de la prevenció, tractament i inclusió de les persones amb discapacitat, sinó el reconeixement d'autèntics drets subjectius a estes, exigibles, en les condicions regulades en la present llei, enfront de l'Administració de la Generalitat o de les seues entitats autònomes i les empreses de la Generalitat incloses en la legislació d'Hisenda Pública Valenciana. Entre els principis generals que regixen l'actuació de les Administracions Públiques en relació amb les persones amb discapacitat, mereixen destacar-se per la seua importància, els d'autonomia, participació, el principi d'inclusió i el de responsabilitat pública, per mitjà del qual la Generalitat procurarà gradualment augmentar la dotació econòmica pressupostària per a aconseguir la plena realització dels principis que són arreplegats en esta llei, i en especial, perquè les persones amb discapacitat puguen gaudir del principi d'igualtat d'oportunitats.

En este sentit, la llei aborda un enfocament integral de l'estatut jurídic de les persones amb discapacitat, tot incorporant la idea que l'exercici dels drets ha de ser efectiu per a totes les persones, tot suplint mancances i necessitats dels grups socials més vulnerables. S'incorpora així, a les polítiques socials valencianes, el concepte de "desenrotllament humà", recollit en l'Informe 2000 del Programa de Nacions Unides per al desenrotllament i en l'Informe 2000 del Programa de Nacions Unides per al Desenrotllament Humà i Discapacitat.

La present llei també determina les atribucions més importants dels distints departaments de l'Administració de la Generalitat en relació amb les persones amb discapacitat, i incidix, entre altres aspectes, en la tipologia de recursos específics d'acció social destinats a les persones amb discapacitat, i en el règim de les infraccions i sancions que poden imposar-se en esta matèria.

Amb este enfocament global que realitza la llei es pretén, bàsicament, la consecució de dos objectius: d'una banda, aconseguir que qualsevol ciutadà puga, fàcilment, tindre un coneixement dels drets més importants que assistixen a les persones amb discapacitat, i, d'altra banda, orientar l'actuació de l'Administració Pública de la Generalitat per a donar una resposta adequada i coordinada a les necessitats de les persones amb discapacitat, amb la finalitat última de millorar les seues condicions de vida i aconseguir la seua inclusió sociolaboral.

En este sentit, per a facilitar la tasca d'interpretació de la norma, la llei deroga expressament l'article 21 de la Llei 5/1997, de 25 de juny, de la Generalitat, per la qual es regula el Sistema de Serveis Socials en l'Àmbit de la Comunitat Valenciana, dedicat a les persones amb discapacitat, si bé preveu, transitòriament, el manteniment de la tipologia dels recursos per a persones amb discapacitat previstos en la mencionada norma legal, fins que es produïsca el corresponent desenrotllament reglamentari d'estos aspectes. No obstant això, quant a l'accessibilitat i eliminació de barreres, hi ha un tractament complet d'estes en la Llei 1/1998, de 5 de maig, d'Accessibilitat i Supressió de Barreres Arquitectòniques, Urbanístiques i de la Comunicació, no s'ha considerat oportú modificar la dita norma i la present llei es remet a esta pel que fa a la regulació de tals qüestions.

III**2**

Assumint la classificació internacional del funcionament, de la discapacitat i de la salut, aprovada al maig de 2001, per l'Organització Mundial de la Salut, en la qual es va prendre la decisió de reemplaçar els conceptes "deficiència", "discapacitat" i "minusvalidesa", aquesta llei ha optat per utilitzar indistintament el terme "discapacitat" o "diversitat funcional" com un terme genèric, inclusiu i respectuós amb les persones que tenen limitacions en l'activitat i restriccions en la participació.

Així mateix, resulta imprescindible que aquest estatut reculla les directrius de la Convenció internacional sobre els drets de les persones amb discapacitat, aprovada el 13 de desembre de 2006 per l'Assemblea General de les Nacions Unides (ONU), ratificada per Espanya el 3 de desembre de 2007 i en vigor des del 3 de maig de 2008.

La convenció comporta la consagració del nou enfocament de drets de les persones amb discapacitat i s'erigeix en el primer tractat de drets humans del segle XXI. I, així, representa un autèntic punt d'inflexió en la història dels drets de les persones amb discapacitat i fins i tot en la història del tractament de la discapacitat, ja que expressa, sense embuts, l'obligació dels estats d'abordar la discapacitat des del model biopsicosocial i des d'un enfocament de drets humans.

El mandat de la convenció i el canvi esmentat de concepció global van cristal·litzar en la Llei 26/2011, d'1 d'agost, la disposició final segona de la qual exhortava el legislador estatal a una tasca de refosa, per tal de regularitzar, aclarir i harmonitzar la Llei 13/1982, de 7 d'abril, d'integració social de les persones amb discapacitat (originàriament, "minusvàlids"), la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat, i la Llei 49/2007, de 26 de desembre, per la qual s'estableix el règim d'infraccions i sancions en matèria d'igualtat d'oportunitats, no-discriminació i accessibilitat universal de les persones amb discapacitat. Fruit d'aquesta tasca, es va publicar en el BOE de 3 de desembre de 2013 el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social.

La convenció de l'ONU és una aposta per una societat inclusiva, en la qual la diversitat ocupa un lloc central i no és sinó conseqüència del nou enfocament de drets, ja que aquest està irremeiablement unit a la inclusió.

IV

La present llei està inspirada en la idea que els poders públics han de portar a terme mesures preventives dirigides a impedir que es produïsca una deterioració física, sensorial o psíquica de les persones, així com a evitar que eixa deterioració cause una discapacitat, i que, en els casos en què no puga evitar-se la discapacitat, intentar millorar les potencialitats de les persones afavorir la interacció entre la persona afectada i el seu entorn amb l'eliminació d'entrebancs i la facilitació d'ajudes de distint tipus.

Respecte a la prevenció la present llei inclou diferents tipus d'acció, com el diagnòstic o l'estimulació precoç de la discapacitat, les campanyes de vacunació contra les malalties transmissibles, les campanyes de sensibilització de la societat en general o l'adaptació dels llocs de treball dirigides a la població en general. Quant a la rehabilitació, com a procés encaminat a aconseguir que les persones amb discapacitat estiguen en condicions d'aconseguir i mantindre un estat funcional òptim, de manera que compten amb mitjans per a modificar la seua pròpia vida i ser més independents, la llei els reconeix el dret a l'assistència sanitària, així com a la rehabilitació integral.

V

La present llei establix un règim jurídic aplicable a les persones que acrediten la superació d'un determinat grau de discapacitat, per mitjà de la regulació de drets i obligacions tendents a la seua inclusió en la vida social, laboral i cultural, promovent-ne l'autosuficiència i independència amb els suports i ajudes necessaris per part dels poders públics. A més, prenent en consideració la diversitat de tipus de discapacitat que poden tenir, que les persones amb discapacitat no formen un grup homogeni, així com la necessitat d'un tractament específic i adaptat a les necessitats d'estes, reconeix drets específics per a determinats grups de persones amb discapacitat, com per exemple per a les persones discapacitades amb mobilitat reduïda, o amb discapacitat sensorial, o que necessiten suport generalitzat.

Entre els drets que es reconeixen en esta llei mereixen destacar-se: el dret de les persones amb discapacitat sensorial perquè s'eliminen els obstacles que els impedixen rebre informació de l'Administració de la Generalitat en condicions d'igualtat amb la resta dels ciutadans, establint procediments accessibles, que faciliten la informació en braille, llengua de signes i/o altres sistemes alternatius de comunicació que foren necessaris; el dret de les persones amb mobilitat reduïda a poder realitzar en el seu domicili la presentació de documents, al·legacions, presa de declaració, o audiència i vista de l'expedient; així com, el dret de qualsevol persona al diagnòstic precoç i a la prevenció de la discapacitat des de l'inici de l'embaràs.

Finalment assenyalar que en el procediment d'elaboració de la present llei, han sigut consultades les associacions o entitats que representen a les persones directament afectades per l'execució de la norma, igualment, n'ha emés informe el Consell Valencià de Benestar Social i les diferents conselleries, amb competències sobre la matèria objecte de la regulació projectada, els suggeriments de la qual han sigut incorporats en la seua major part.

TÍTOL I

Disposicions Generals

*Article 1. Objecte i àmbit d'aplicació de la llei***3**

1. Constitueix l'objecte d'aquesta llei la regulació de l'actuació de les administracions públiques de la Comunitat Valenciana, per mitjà d'una acció coordinada, dirigida a l'atenció, la promoció i la protecció dels drets i de les llibertats fonamentals, el benestar i la qualitat de vida de les persones amb discapacitat, per possibilitar la seua autonomia, habilitació, o, si escau, rehabilitació com també la seua participació i la seua inclusió plenes i efectives en la societat, a fi d'assegurar el dret a la igualtat i dignitat reconegut per la Constitució espanyola i la resta de drets protegits per la Convenció sobre els drets de les persones amb discapacitat, feta a Nova York el 13 de desembre de 2006. Tot això en el marc específic previst en l'Estatut d'autonomia de la Comunitat Valenciana, en la Llei de la Generalitat Valenciana per la qual es regula el sistema de serveis socials i la coordinació requerida per la Llei 39/2006, de 14 de desembre, de promoció de l'autonomia personal i atenció a les persones en situació de dependència, i la resta de disposicions aplicables.

2. Serà aplicable a totes les actuacions i els serveis que, en l'àmbit de les persones amb discapacitat i dins del territori de la Comunitat Valenciana, duguen a terme l'administració de la Generalitat, o les seues entitats autònomes i les empreses de la Generalitat previstes en la legislació pública valenciana, com també les corporacions locals de la Comunitat Valenciana, i les altres entitats públiques i privades que hi col·laboren.

3. Així mateix, s'estableix l'ordenació i la tipologia de centres i serveis d'acció social destinats a les persones amb discapacitat i la fixació del corresponent règim d'infraccions i sancions.

*Article 2. Definicions***4**

Als efectes de la present llei, s'entén per:

1. Persones amb discapacitat o diversitat funcional, aquelles que per la seua diversitat física, mental, intel·lectual, cognitiva o sensorial, previsiblement de caràcter permanent, en la interacció amb diferents barreres, puguen impedir la seua participació plena i efectiva en la societat en igualtat de condicions amb els altres.

2. A més del que estableix l'apartat anterior, i a tots els efectes, tindran la consideració de persones amb discapacitat aquelles a les quals se'ls haja reconegut un grau de discapacitat igual o superior al 33 %. Es considerarà que presenten una discapacitat en grau igual o superior al 33 % els pensionistes de la seguretat social que tinguen reconeguda una pensió d'incapacitat permanent en el grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat.

3. Persones amb diversitat funcional o discapacitat que presenten mobilitat reduïda: aquelles persones que, de forma permanent o temporal, tenen limitada la capacitat de moviment. El reconeixement es fixarà a través de l'aplicació del barem que s'establisca amb caràcter general per a aquesta funció.

4. Persones amb diversitat funcional o discapacitat amb necessitats de suport generalitzat: aquelles persones que, com a conseqüència de la seua discapacitat, necessiten atenció o ajuda d'una altra o altres persones per a fer les activitats bàsiques de la vida diària. La concurrència d'aquesta necessitat s'entendrà acreditada quan s'obtinga qualsevol grau de dependència, d'acord amb el barem establit amb caràcter general per la normativa estatal per a aquest fi.

*Article 3. Reconeixement i titulars de drets*

1. Seran titulars dels drets:

a) Les persones amb discapacitat o diversitat funcional i nacionalitat espanyola que tinguen o adquirisquen el seu veïnatge administratiu en qualsevol municipi de la Comunitat Valenciana. **5**

b) Els estrangers que, tenint discapacitat, residisquen legalment, temporalment o permanentment, a Espanya d'acord amb la legislació d'estrangeria, i que tinguen o que adquirisquen el seu veïnatge administratiu en qualsevol municipi de la Comunitat Valenciana.

2. No obstant això, qualsevol estranger que tinga discapacitat serà titular dels drets mencionats en els articles 31 i 32 i usuari dels servicis arreplegats en l'article 34 d'esta llei.

3. El gaudi dels drets reconeguts en esta llei a les persones amb discapacitat, amb mobilitat reduïda o amb necessitat de suport generalitzat per motiu de la seua discapacitat, requerirà la corresponent acreditació de tals circumstàncies, per mitjà de resolució dels òrgans administratius que tinguen atribuïda la competència per a la valoració i qualificació de les discapacitats.

TÍTOL II

De les Actuacions de l'Administració de la Generalitat

en matèria de persones amb discapacitat

CAPÍTOL I

Disposicions comunes

*Article 4. Principis generals***6**

L'administració de la Generalitat, les entitats autònomes i empreses que en depenen, adoptaran les mesures tendents a promoure, protegir i assegurar el gaudi ple i en condicions d'igualtat de tots els drets humans i llibertats fonamentals per totes les persones amb diversitat funcional o discapacitat i vetlarà pel respecte de la seua dignitat inherent i es regiran en les seues actuacions, d'acord amb la Convenció de l'ONU de drets de les persones amb discapacitat, pels principis següents:

1. El respecte a la dignitat inherent i la llibertat de prendre les seues pròpies decisions.

2. L'autonomia individual i la promoció de la vida independent, afavorint la permanència al seu entorn habitual de convivència, amb l'assistència personal necessària per a cada persona i situació.

3. La igualtat de tracte i la no-discriminació.

4. La participació i la inclusió plenes i efectives en la societat i el diàleg civil.

5. El respecte per la diferència i l'acceptació de les persones amb discapacitat com a part de la diversitat i la condició humana.

6. La igualtat d'oportunitats.

7. L'accessibilitat universal.

8. La igualtat entre dona i home, sense perjudici de l'impuls de mesures de discriminació positiva per a dones i xiquetes amb discapacitat, subjectes a múltiples formes de discriminació.

9. El respecte a l'evolució de les facultats dels infants amb discapacitat i del seu dret a preservar la seua identitat.

10. La transversalitat de les polítiques, els programes i les actuacions impulsades per la Generalitat en l'àmbit social i econòmic.

11. La responsabilitat pública en la dotació dels mitjans i els recursos necessaris per a assolir la plena realització dels principis enumerats en aquest article.

*Article 5. De les competències de la Generalitat*

Escauen a l'Administració de la Generalitat, per mitjà de la conselleria competent en matèria d'atenció a les persones amb discapacitat, entre altres, les següents actuacions:

a) Aprovar un Pla Integral d'Actuació per a les persones amb discapacitat de la Comunitat Valenciana, de caràcter quadriennal amb dotació pressupostària pròpia, que tindrà com a objectius orientar, consolidar i establir prioritats en les actuacions i inversions públiques i privades en la matèria objecte d'esta llei.

b) Investigar, formar, sensibilitzar i difondre la realitat que presenta el sector social de les persones amb discapacitat, prestant especial atenció a les seues característiques específiques i necessitats.

c) Disposar i organitzar l'arreplegada de dades estadístiques elaborant censos específics de persones amb discapacitat i disposar, així mateix, la recollida de dades específiques de la demanda de servicis existent i els recursos disponibles, així com identificar noves necessitats, tot això d'acord amb el que disposa la legislació estatal de protecció de dades de caràcter personal.

d) Establir els criteris de qualitat que han d'acomplir tots els centres i els serveis que actuen en l'àmbit de les persones amb discapacitat, amb la finalitat de garantir les condicions en què aquests són atesos. Així mateix, també serà competència de la Generalitat l'establiment de mecanismes de supervisió i control de la qualitat esmentada en l'activitat dels centres i en la prestació dels serveis generalitzats que reben les persones amb discapacitat, siguen aquests de titularitat pública, d'entitats sense ànim de lucre o de la iniciativa privada.

e) Assessorar i donar suport, tècnicament i econòmicament, a les entitats locals i organitzacions i associacions públiques i privades, especialment a les d'iniciativa social sense ànim de lucre, que es decidisquen a col·laborar en la creació, gestió, promoció i desenrotllament de plans i programes de promoció de les persones amb discapacitat; en la creació i gestió dels centres i en la prestació dels servicis regulats per la present llei. Amb este fi, dins del respecte a la normativa vigent en la matèria, es promourà l'establiment dels convenis de col·laboració i la celebració de concerts regulats en els articles 50 i següents de la present llei, que s'estimen convenients per al compliment adequat dels objectius previstos legalment.

f) Coordinar les actuacions de les distintes administracions públiques, sense perjuí del respecte al seu àmbit específic de competències, i de la iniciativa social sense ànim de lucre i privada, a fi de racionalitzar i optimar l'ús dels recursos disponibles.

*Article 6. Drets enfront l'Administració de la Generalitat, o les seues entitats autònomes i les seues entitats de Dret Públic subjectes a dret privat***7**

Les persones amb diversitat funcional o discapacitat, en les seues relacions amb l'administració de la Generalitat o les entitats autònomes i les entitats de dret públic subjectes a dret privat que en depenen, gaudiran dels drets que els atorguen aquesta llei i la resta de normes que se'ls apliquen, i, en especial, tindran els drets següents:

1. A la mateixa protecció legal i a beneficiar-se de la llei sense cap discriminació.

2. Al reconeixement de la seua personalitat jurídica i la seua capacitat jurídica en igualtat de condicions en tots els aspectes de la vida.

3. A l'accés a la justícia en igualtat de condicions i la garantia dels seus drets en tot tipus de processos, especialment en l'àmbit del procés penal, com també en el penitenciari.

4. Als ajustos raonables, entesos aquests com les modificacions adequades que no imposen una càrrega desproporcionada o indeguda, per a garantir el gaudi o l'exercici de tots els drets humans i totes les llibertats fonamentals.

5. A rebre un tracte personalitzat i individualitzat i a accedir en condicions d'igualtat amb la resta dels ciutadans als serveis públics.

6. A disposar d'una imatge social ajustada, normalitzada, respectuosa i inclusiva de les persones amb diversitat funcional o discapacitat, com a manifestació enriquidora de la diversitat humana.

7. A la llibertat d'expressió i opinió i a l'accés i ús eficaç, en igualtat de condicions, a la informació, la comunicació i el coneixement a través de les TIC.

L'exercici dels drets de les persones amb diversitat funcional o discapacitat es farà d'acord amb el principi de llibertat en la presa de decisions; per a això, la informació i el consentiment hauran d'efectuar-se en formats accessibles i comprensibles. En particular, s'intentarà facilitar la informació en braille, llengua de signes, estenotípia o altres sistemes alternatius de comunicació.

En tot cas, s'hauran de tenir en compte les circumstàncies personals, la seua capacitat per a prendre la decisió concreta i assegurar el suport convenient si és necessari.

8. Al reconeixement i la protecció per part dels poders públics de la llengua de signes com a part de la identitat de les persones de la comunitat lingüística que la utilitzen com també de la diversitat i riquesa lingüística i cultural de la societat valenciana. **8**

*Article 7. Compliment de la normativa sobre inclusió laboral de persones amb discapacitat, als efectes de la concessió d'ajudes o subvencions de la Generalitat*

1. L'Administració de la Generalitat, així com les seues entitats autònomes i les empreses de la Generalitat previstes en la legislació pública valenciana, exigiran l'acreditació del compliment de la normativa sobre inclusió laboral de persones amb discapacitat, o si és procedent, l'exempció de la mencionada obligació, a aquells empresaris, persones físiques o jurídiques, que sol·liciten subvencions o ajudes econòmiques de la Generalitat.

2. L'acreditació del citat compliment, o si és procedent, l'exempció de la mencionada obligació, es realitzarà per mitjà de declaració responsable del sol·licitant, sense perjuí de les facultats de la Generalitat de comprovació de la validesa de la mencionada declaració en qualsevol moment, així com de la imposició de les sancions que pogueren escaure.

3. Sense l'acreditació, o si és procedent, l'exempció regulats en este article, no podran concedir-se ajudes o subvencions.

*Article 8. Preferència en la concessió de subvencions i ajudes econòmiques*

L'administració de la Generalitat, les entitats autònomes que en depenen i les empreses de la Generalitat contemplades en la legislació pública valenciana, en les corresponents ordres de convocatòria d'ajudes econòmiques i subvencions destinades a empreses, haurà d'establir la preferència en l'adjudicació, en cas d'empat de les millors proposicions en la puntuació final obtinguda pels sol·licitants, de les empreses que acrediten ocupar un percentatge de treballadors discapacitats superior pel que fa a la plantilla de l'empresa amb anterioritat a la publicació de la norma per la qual es regulen les ajudes o les subvencions.

Quan no siga possible la incorporació de treballadors discapacitats a les empreses sol·licitants, per la impossibilitat que els serveis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments d'aquesta i concloure-la amb resultat negatiu, l'adjudicació es farà a l'empresa que acredite un increment en les quotes previstes en la normativa vigent per a les mesures alternatives a la contractació de treballadors discapacitats.

*Article 9. Preferència en la contractació administrativa*

1. En els plecs de clàusules administratives particulars dels contractes de l'administració de la Generalitat, de les entitats autònomes que en depenen i les entitats que en depenen de dret públic subjectes a dret privat, caldrà recollir com a criteri preferencial en l'adjudicació d'aquests que en cas d'empat de les millors proposicions en la puntuació final obtinguda pels licitadors, l'adjudicació es farà a l'empresa que acredite tenir en la seua plantilla, en el moment de presentar les seues proposicions, un percentatge major de treballadors discapacitats amb anterioritat a la publicació del contracte.

Quan no siga possible la incorporació de treballadors discapacitats a les empreses sol·licitants, per la impossibilitat que els serveis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments d'aquesta i concloure-la amb resultat negatiu, l'adjudicació es farà a l'empresa que acredite un increment en les quotes previstes en la normativa vigent per a les mesures alternatives a la contractació de treballadors discapacitats.

2. Igualment, en els supòsits d'adquisició de productes i servicis tecnològics d'informació i comunicació, els mencionats plecs arreplegaran com a criteri preferencial en la seua adjudicació que, en cas d'empat de les millors proposicions en la puntuació final obtinguda pels licitadors, l'adjudicació s'efectuarà a l'empresa que acredite que els mencionats productes i servicis són accessibles per a les persones amb discapacitat.

*Article 10. Flexibilitat d'horaris laborals en l'Administració Pública de la Generalitat, les seues entitats autònomes i les empreses de la Generalitat previstes en la legislació pública valenciana*

1. El personal al servici de la Generalitat, de les seues entitats autònomes i les empreses de la Generalitat regulades en la legislació pública valenciana, que tinga al seu càrrec alguna persona dependent per motiu de discapacitat, tindrà dret a la flexibilització de l'horari laboral fins un màxim de dos hores diàries, i podran fruir-les, exclusivament, en els períodes compresos entre les 8 i les 10 hores, entre les 13 i les 15 hores i entre les 16 i les 19 hores, i hauran de recuperar les esmentades hores, dins de l'horari de treball setmanal.

2. El gaudi d'este dret exigirà l'autorització de la conselleria amb competències en matèria de funció pública o dels caps de personal de les seues entitats autònomes i les empreses de la Generalitat regulades en la legislació pública valenciana en les quals preste els seus servicis este personal. Podrà limitar-se el gaudi d'este dret quan per les especials característiques del servici que cal exercir l'absència del lloc de treball puga ocasionar greus trastorns al servici públic, cosa que haurà d'acreditar-se per mitjà de resolució motivada.

*Article 11. Foment de la flexibilitat d'horaris laborals en les empreses*

L'Administració de la Generalitat, a través del departament competent en matèria d'ocupació, adoptarà mesures de foment de la flexibilitat dels horaris laborals dels treballadors i treballadores amb discapacitat, així com dels treballadors i treballadores que tinguen al seu càrrec alguna persona dependent per motiu de discapacitat i convocarà a l'efecte ajudes perquè les empreses adopten este tipus d'iniciatives.

*Article 12. Informació*

1. Les Administracions Públiques Valencianes, per a permetre el coneixement dels drets reconeguts en la present llei, i la resta de normativa que redunde en benefici de les persones amb discapacitat, facilitarà informació accessible a qualsevol que la sol·licite.

En concret, hauran de prestar informació sobre els recursos existents a la Comunitat Valenciana destinats a les persones amb discapacitat, ja siguen de caràcter educatiu, laboral o social o qualsevol altres.

2. La informació que es facilite als ciutadans en cap no cas podrà comportar una interpretació normativa, ni consideració jurídica o econòmica, sinó una simple determinació de conceptes, informació d'opcions legals o col·laboració en la formalització d'impresos o sol·licituds.

*Article 13. Control i qualitat de les mesures normatives vigents que afecten les persones amb discapacitat*

L'administració de la Generalitat, a través del departament corresponent segons la matèria, establirà mecanismes de supervisió i control de qualitat del compliment de les mesures normatives vigents que afecten les persones amb discapacitat.

CAPÍTOL II

Sanitat

*Article 14. Actuacions en matèria de protecció a la salut***9**

La conselleria o l'organisme de la Generalitat amb competències en matèria de sanitat, d'acord amb el que hi ha disposat en els articles següents, vetlaran pel gaudi efectiu del dret de les persones amb diversitat funcional o discapacitat a la protecció de la salut, incloses la prevenció de la malaltia i la protecció, la promoció i la recuperació de la salut, sense discriminació per motiu o per raó de discapacitat, prestaran especial atenció a la salut mental, a la salut sexual i reproductiva i, per la seua incidència en la pluridiscapacitat, a la salut cerebral, i seran els encarregats de dur a terme les polítiques en matèria de prevenció i d'adoptar les mesures necessàries per a garantir l'assistència sanitària i l'habilitació i la rehabilitació integral de les persones amb diversitat funcional o discapacitat.

*Article 15. Prevenció de les discapacitats i de la seua evolució***10**

1. La prevenció de patologies que puguen originar discapacitats i l'atenció a la seua evolució constitueix un dret de tot ciutadà i tota ciutadana i de la societat en el seu conjunt i formarà part de les obligacions prioritàries de l'administració en el camp de la salut pública i dels serveis socials.

La política de prevenció tindrà per objecte evitar i reduir al màxim l'aparició de noves discapacitats psíquiques, físiques o sensorials, com també el seu impacte negatiu i la seua intensificació, atendrà, en tot cas, la diversitat de les persones, i donarà un tractament diferenciat segons les necessitats específiques de cada persona.

2. A fi de dur a terme la política de prevenció de la discapacitat, la Generalitat, adoptarà les mesures següents:

a) Proporcionarà els serveis de salut adequats dirigits a una detecció i una intervenció ràpides, quan corresponga.

b) Fomentarà l'orientació en matèria de salut sexual i reproductiva i l'assessorament genètic als grups de risc.

c) Fomentarà el desenvolupament de les capacitats individuals de les persones amb discapacitat a qualsevol edat i des de l'aparició de la discapacitat.

d) Farà campanyes de vacunació contra les malalties que generen riscos de discapacitat a les persones.

e) Farà campanyes de prevenció, orientació i assessorament de les patologies sobrevingudes.

f) Els professionals de la salut que presten atenció a les persones amb diversitat funcional o discapacitat ho faran amb la mateixa qualitat que a les altres persones sobre la base d'un consentiment lliure i informat, entre altres formes, mitjançant la sensibilització respecte dels drets humans, la dignitat, l'autonomia i les necessitats específiques a través de la capacitació i la promulgació de normes ètiques per a l'atenció de la salut en els àmbits públic i privat.

g) Promourà i garantirà, especialment en el cas de la infància, que s'implementen els avanços científics, els instruments i els recursos tecnològics que augmenten les capacitats de les persones amb diversitat funcional de caràcter físic, mental, intel·lectual, cognitiu o sensorial, de manera que s'aconseguisca la màxima autonomia possible. **11**

*Article 16. Assistència sanitària*

L'administració pública de la Generalitat prestarà, d'acord amb el règim de seguretat social aplicable, la prevenció, l'assistència i les prestacions sanitàries, farmacèutiques i, si escau, els tractaments dietoteràpics complexos, per a la correcta atenció a les persones amb discapacitat, quan això siga necessari per al seu desenrotllament físic, psíquic i sensorial.

[...] **12**

Es crearan unitats de referència multidisciplinars, segons criteris geogràfics i de prevalència, per als tipus de discapacitat que necessiten diagnòstic, tractament i seguiment durant tota la vida de la persona amb discapacitat. Hi haurà una relació continuada dels professionals amb la persona amb discapacitat i els seus familiars.

*Article 17. Habilitació i rehabilitació***13**

1. L'administració de la Generalitat durà a terme les actuacions necessàries tendents a garantir a les persones amb diversitat funcional o discapacitat l'habilitació i la rehabilitació integral necessàries per a millorar, mantenir o compensar el seu estat físic, psíquic o sensorial.

A aquest efecte, s'entén per rehabilitació el procés orientat a la recuperació, el manteniment o l'adquisició d'una funció o una habilitació perduda, reduïda o no adquirida, tenint per objecte la prestació de serveis i ajudes tècniques dirigides a la consecució de la recuperació de les persones amb discapacitat, la minoració de les seqüeles resultants i el desenvolupament de les capacitats de què disposa la persona amb diversitat funcional, a fi que puga assolir i mantenir la màxima independència i la inclusió i la participació plena en tots els aspectes de la vida.

2. Quan s'estime convenient, aquest procés de rehabilitació exigirà un tractament continuat, permanent i especialitzat.

CAPÍTOL III

Educació

*Article 18. Actuacions en matèria educativa***14**

1. La conselleria o l'organisme de la Generalitat amb competències en matèria d'educació i formació, d'acord amb el que hi ha disposat en els articles següents i sense perjudici del que hi ha disposat en la normativa específica, vetlaran pel gaudi efectiu del dret de les persones amb discapacitat o diversitat funcional a una educació pública, inclusiva i de qualitat, com també a la formació al llarg de la vida, sense discriminació per motiu o per raó d'aquesta circumstància i sobre la base de la igualtat d'oportunitats, i seran els encarregats de garantir una política de foment que assegure el procés educatiu adequat, l'adopció d'ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l'objectiu de la plena inclusió.

2. A fi de contribuir a fer efectiu aquest dret, adoptaran les mesures pertinents per a emprar mestres, inclosos també aquells amb discapacitat, i per a formar professionals i personal que treballen en tots els nivells educatius. Aquesta formació inclourà la presa de consciència sobre la discapacitat i l'ús de modes, mitjans i formats de comunicació augmentatius i alternatius apropiats, i de tècniques i materials educatius per a donar suport a les persones amb discapacitat o diversitat funcional.

*Article 19. Mesures d'actuació en matèria educativa*

L'Administració de la Generalitat, portarà a terme les següents actuacions en matèria d'educació:

a) Si després de l'aplicació dels criteris prioritaris arreplegats en la legislació bàsica estatal quant a l'accés dels centres mantinguts amb fons públics, es produïren empats en la puntuació obtinguda pels sol·licitants, es donarà preferència a l'escolarització dels alumnes discapacitats en centres que compten amb els suports necessaris per a atendre les seues necessitats específiques, en la modalitat educativa més adequada a la seua discapacitat. La mateixa preferència es donarà als alumnes amb pares amb discapacitat igual o superior al 33%. Únicament en els supòsits en què les necessitats dels alumnes discapacitats no puguen ser satisfetes en un centre ordinari, l'administració de la Generalitat procedirà a l'escolarització en unitats o en centres específics d'educació especial.

b) Quan després de l'aplicació dels criteris prioritaris arreplegats en la legislació bàsica estatal quant a l'accés dels centres mantinguts amb fons públics, es produïren empats en la puntuació obtinguda pels sol·licitants, es donarà preferència per a ocupar llocs escolars d'ensenyança postobligatòria, en els centres de Batxillerat i Formació Professional, als alumnes amb necessitats educatives especials que hagen obtingut el títol de graduat en educació secundària obligatòria. La Generalitat adoptarà les mesures tendents de garantir que estos centres disposen dels mitjans personals i materials necessaris, així com que s'efectuen les adaptacions curriculars pertinents.

c) Pel que fa a estudis universitaris, promourà l'adaptació de determinades matèries o pràctiques per a atendre a les necessitats dels alumnes amb discapacitat, sempre que amb tals adaptacions no s'impedisca aconseguir un desenrotllament suficient dels objectius generals previstos per a estos estudis.

d) Realitzarà convocatòries específiques de beques o ajudes per a desplaçament, residència i manutenció dels alumnes amb discapacitat que cursen ensenyances, quan les necessitats així ho exigisquen.

e) Donarà prioritat en l'atorgament de subvencions als titulars dels centres que garantisquen els drets a què es referix l'article següent.

f) Es facilitarà la posada en marxa d'opcions educatives tendents d'aconseguir el desenrotllament integral de l'alumnat amb discapacitat.

g) L'administració de la Generalitat dotarà els centres educatius sostinguts amb fons públics, a tots els nivells, dels recursos necessaris, humans i materials, per a atendre les necessitats de l'alumnat amb diversitat funcional o discapacitat. L'escolarització en centres d'educació especial o unitats substitutòries d'aquests només es durà a terme quan, excepcionalment, les seues necessitats no puguen ser ateses als centres ordinaris i prenent en consideració l'opinió dels pares i tutors legals. Es garantirà l'accessibilitat universal en totes les instal·lacions educatives. **15**

*Article 20. Drets de les persones amb discapacitat en matèria educativa***16**

En qualsevol de les etapes educatives, obligatòries i no obligatòries, en centres de titularitat pública o concertats per l'Administració de la Generalitat, a les persones amb discapacitat compreses en l'àmbit d'aplicació d'esta llei es garantiran els següents drets:

1. Dret a l'atenció educativa específica que, per les seues necessitats especials, requerisquen.

2. Dret a l'atenció primerenca de les necessitats educatives de suport específic dels alumnes que presenten discapacitat o pluridiscapacitat.

3. Dret a l'avaluació psicopedagògica contínua del seu procés educatiu, garantint a les famílies dels alumnes informació completa i en format accessible sobre aquesta

4. Dret a la utilització de mitjans tècnics, didàctics i noves tecnologies, així com altres recursos i opcions educatives que faciliten el seu aprenentatge.

CAPÍTOL III bis

De l'accés a la justícia **17**

*Article 20 bis. Mesures específiques***18**

Les mesures específiques per a garantir l'efectivitat dels principis d'igualtat d'oportunitats, no-discriminació i accessibilitat universal s'aplicaran als drets regulats en aquest títol i en l'àmbit de l'administració de justícia.

*Article 20 ter. Garantia per a la igualtat de condicions***19**

La Generalitat, en l'ús de les competències que té en aquesta matèria i sense perjudici de les obligacions internacionalment assumides per l'Estat, assegurarà que les persones amb diversitat funcional o discapacitat tinguen accés a la justícia en igualtat de condicions amb les altres com també la garantia dels seus drets en tots els ordres jurisdiccionals, i afavorirà dins d'aquest àmbit competencial l'adopció de mesures com ara la posada a disposició d'intèrprets de llengua de signes o un altre sistema de comunicació no verbal i, sempre que siga necessari, la traducció de documentació a un format accessible, a fi de facilitar l'exercici de les funcions efectives d'aquestes persones com a participants directes i indirectes, inclosa la declaració com a testimonis, en tots els procediments judicials, incloses l'etapa d'investigació i altres etapes preliminars de qualsevol procés.

CAPÍTOL IV

De la inserció laboral **20**

*Article 21. Objectius***21**

La conselleria o l'organisme de la Generalitat amb competències en matèria d'ocupació i formació professional o contínua, d'acord amb els articles següents, vetlaran pel gaudi efectiu del dret de les persones amb discapacitat al treball lliurement elegit o acceptat en un mercat i un entorn laborals que siguen oberts, inclusius i accessibles a les persones amb discapacitat, sobre la base de la no-discriminació i la igualtat de tracte i oportunitats, no sols en l'ocupació sinó en la formació i la promoció professionals i en les condicions de treball, i seran els encarregats de promoure i portar a efecte polítiques d'inserció i inclusió de les persones amb diversitat funcional, prioritàriament en el sistema ordinari o, a falta d'això, en el sistema productiu, mitjançant la fórmula de l'ocupació protegida, la finalitat de les quals serà augmentar les taxes d'activitat i d'ocupació i inserció laboral de les persones amb discapacitat, com també millorar la qualitat de l'ocupació i dignificar les seues condicions de treball.

Igualment, especial atenció es dedicarà a l'orientació, la intermediació i el suport per a la formació professional, per a l'autoocupació i per a la cerca, l'obtenció, el manteniment de l'ocupació i el retorn a aquest.

Secció 1a. Formació Professional

*Article 22. Formació professional*

1. Es fomentarà la programació i organització de cursos de formació professional, ocupacional i contínua, en mòduls adaptats, amb recursos tècnics i personals adequats, en funció del tipus de discapacitat de l'alumnat, dirigits a aquells alumnes discapacitats les característiques individuals dels quals els impedisquen l'accés als programes ordinaris de formació professional.

2. Es potenciarà igualment el desenrotllament de pràctiques professionals en centres de treball.

*Article 23. Prioritat i reserva de places en els cursos de formació professional*

1. Es prioritzarà la concessió d'ajudes a tots els cursos i accions de formació professional que vagen dirigides a les persones amb discapacitat.

2. En els cursos de formació professional organitzats per l'Administració de la Generalitat, es reservarà un 3% del nombre de places per a persones amb discapacitat, i caldrà garantir com a mínim, independentment del nombre de places convocades, la reserva d'una plaça per a persones amb discapacitat.

*Article 24. Criteris de formació professional*

Periòdicament es desenrotllaran els criteris que caldrà seguir per a la programació i promoció de la formació professional de les persones amb discapacitat, a fi de garantir una formació adequada a les seues característiques, incloent en la mencionada programació totes les mesures que calga perquè el desenrotllament tecnològic supose més independència d'este col·lectiu.

Secció 2a. Inserció laboral

*Article 25. Mesures de foment per a la inserció laboral de les persones amb discapacitat*

1. La Generalitat portarà a terme una política de foment de l'ocupació tendent de facilitar la inserció laboral de les persones amb discapacitat i la seua permanència en el mercat ordinari de treball, desenrotllant per a això els diferents instruments d'inserció laboral, ajudes econòmiques i tècniques necessàries perquè les persones amb discapacitat no es vegen excloses de l'accés al mercat laboral. La conselleria o l'organisme de la Generalitat competent en matèria d'ocupació, avaluarà de forma permanent les possibilitats d'inserció en el mercat laboral de les persones amb discapacitat, fomentant la inserció laboral.

2. Per a la inserció de les persones amb discapacitat en el mercat ordinari de treball es promocionaran aquells programes dirigits a la contractació de persones amb discapacitat, a la possibilitat de constituir-se en treballadors autònoms o la d'integrar-se en empreses d'economia social, la reinserció de treballadors discapacitats i els que aniran destinats a l'adaptació de llocs de treball.

3. En les ofertes d'ocupació pública, la Generalitat reservarà en les convocatòries anuals una quota de places no inferior al 7 % o a aquell percentatge i les seues quotes específiques que s'establisquen en la Llei d'ordenació de la funció pública valenciana, per a ser cobertes per persones amb diversitat funcional o discapacitat, atesa la definició legal d'aquestes continguda en l'article 4.2 del Reial decret legislatiu 1/2013, de 29 de novembre, de manera que s'assolisca, com a mínim, el 2 % o percentatge superior que establisca la normativa específica, dels efectius totals de l'administració pública valenciana. **22**

4. En les proves d'accés a l'ocupació pública de la Generalitat, es garantirà el compliment de la normativa en matèria d'adaptabilitat i s'adoptaran les mesures indispensables per a garantir la igualtat d'oportunitats.

*Article 26. Centres Especials d'Ocupació*

Es fomentarà l'ocupació estable dels treballadors amb discapacitat en els Centres Especials d'Ocupació per mitjà d'ajudes dirigides a la creació, manteniment i increment de l'ocupació en ells, així com ajudes destinades a facilitar el transport als dits centres quan la majoria dels seus treballadors siguen persones amb discapacitat amb mobilitat reduïda o persones amb discapacitat psíquica.

*Article 27. Ocupació amb suport i enclavaments laborals*

També es potenciaran experiències singulars que suposen la creació de llocs de treball ordinari destinats a les persones amb discapacitat amb necessitat de suport generalitzat, a través d'accions basades en l'ocupació amb suport i enclavaments laborals. Tals mesures es fonamentaran, entre altres, en accions d'acompanyament laboral o mediador laboral d'acord a les necessitats de cada col·lectiu de persones amb discapacitat, com a forma de garantir l'èxit de la inserció i manteniment d'una persona amb discapacitat en l'ocupació ordinària.

*Article 27 bis. Ocupació pública***23**

La conselleria o l'organisme de la Generalitat amb competències en matèria d'administració pública promouran i adoptaran les mesures necessàries per a l'accés de les persones amb diversitat funcional o discapacitat a l'ocupació pública i la seua permanència en aquesta, sobre la base de no-discriminació i la igualtat de tracte i oportunitats. L'accés a l'ocupació pública i les vicissituds en el seu exercici, es regiran pel que hi ha disposat en la normativa específica reguladora de la matèria

CAPÍTOL V

Inclusió Social

*Article 28. Centres de Valoració i Orientació*

1. Els centres de valoració i orientació de discapacitats es configuren com a l'estructura física i funcional de caràcter públic en l'àmbit de la Comunitat Valenciana destinada a la valoració i qualificació de la discapacitat i determinació del seu tipus i grau i de les necessitats, aptituds i possibilitats de recuperació de la persona amb discapacitat.

2. En el desenrotllament de les seues funcions, els centres de valoració i orientació realitzaran un seguiment periòdic de les persones amb discapacitat revisant, si és procedent, la valoració de la discapacitat si es produïra una variació en les circumstàncies de la persona.

*Article 29. Actuacions en matèria de polítiques de protecció social***24**

1. La conselleria o l'organisme de la Generalitat competent en matèria d'igualtat i polítiques inclusives, com també ajuntaments o organismes municipals en l'àmbit de les seues competències, d'acord amb el que hi ha disposat en els articles següents, vetlaran pel gaudi efectiu del dret de les persones amb diversitat funcional o discapacitat i les seues famílies a la protecció social i a gaudir d'aquest dret sense cap discriminació per motius de discapacitat, en particular, a gaudir d'uns serveis i unes prestacions socials que atenguen amb garanties de suficiència i sostenibilitat les seues necessitats, dirigits al desenvolupament de la seua personalitat i la seua inclusió en la comunitat, per tal de preservar la seua dignitat i incrementar la seua qualitat de vida.

2. La prestació dels serveis socials respectarà al màxim la permanència de les persones amb discapacitat o diversitat funcional en el seu medi familiar i en el seu entorn geogràfic, cultural i social tenint en compte les barreres específiques dels que habiten en zones rurals, sense perjudici de garantir l'accés a una altra tipologia de recursos quan siga necessari o més idoni, tenint en compte l'exercici del dret de la persona a decidir lliurement.

3. Especial atenció tindrà la incorporació d'una perspectiva de gènere en totes les accions destinades a promoure el ple gaudi dels drets humans i les llibertats, reconeixent que els infants amb discapacitat estan exposats a un risc major, dins i fora de la llar, de violència, abandó, tracte denigrant, maltractaments o explotació.

Secció 1a. Centres i servicis

*Article 30. Tipologia de centres i servicis*

1.Els servicis d'acció social dirigits a persones amb discapacitat respondran a les següents finalitats:

a) Informació, orientació i assessorament tècnic a les persones amb discapacitat i familiars, o si és procedent, representants legals.

b) Assistència domiciliària.

c) Oci i temps lliure.

d) Teleassistència o telealarma.

e) Respir familiar.

2. Els centres d'acció social per a les persones amb discapacitat es classifiquen en:

a) Centres d'atenció diürna.

b) Residències i vivendes tutelades, que prestaran una atenció continuada les 24 hores del dia.

3. Reglamentàriament, es regularà la tipologia de cada un dels servicis i centres, així com, les seues característiques i condicions d'accés tenint en compte els distints tipus de discapacitat. Amb la finalitat de donar una adequada satisfacció a les necessitats que puguen sorgir, també podran establir-se reglamentàriament nous tipus de centres i servicis, així com les condicions que regiran en la seua prestació o per al seu accés.

*Article 31. Informació, orientació i assessorament*

1. Sense perjuí del que dispose la normativa general sobre servicis socials, i constituint el nivell primari d'atenció a les persones amb discapacitat, les administracions públiques de la Comunitat Valenciana prestaran amb caràcter personalitzat, informació, orientació i assessorament tècnic a les persones amb discapacitat o als seus representants legals sobre els drets de les persones amb discapacitat, l'exercici d'estos, els deures que els incumbixen i els recursos disponibles destinats a la seua atenció i a la promoció del seu benestar social.

2. Les esmentades actuacions tindran caràcter gratuït i seran prestades, preferentment, per equips multidisciplinars en centres socials.

3. La informació que es facilite als ciutadans en cap cas no podrà comportar una interpretació normativa, ni consideració jurídica o econòmica, sinó una simple determinació de conceptes, informació d'opcions legals o col·laboració en l'emplenament d'impresos o sol·licituds.

*Article 32. Atenció domiciliària i serveis de suport personal***25**

Quan la situació individual o familiar de la persona amb discapacitat siga d'especial necessitat, les entitats locals de la Comunitat Valenciana efectuaran prestacions personalitzades assistencials gratuïtes de caràcter domèstic, psicològic, de mediació per a garantia de l'autodeterminació, rehabilitador, social, educatiu i laboral que estant dirigides a facilitar la permanència de la persona en el seu nucli familiar o convivencial, servisquen de suport a les persones amb discapacitat, famílies o persones encarregades de la seua cura.

Aquests serveis de suport personal s'articularan en un programa o servei d'intervenció per al manteniment de les persones amb diversitat funcional i amb problemes de salut mental en el seu domicili o entorn social, en coordinació amb el sistema sanitari i els equips professionals de serveis socials d'atenció primària de caràcter bàsic, per a valorar les necessitats i la provisió dels serveis.

*Article 33. Programes d'oci i temps lliure*

Les entitats locals en el seu àmbit territorial, la conselleria o organisme competent en matèria d'acció social de la Generalitat i, si és procedent, les associacions o entitats privades sense ànim de lucre, promouran la realització de programes d'oci i temps lliure que, destinats a persones amb discapacitat, fomenten la seua inclusió social i el seu desenrotllament personal.

*Article 34. Servicis de teleassistència i telealarma*

Les entitats locals en el seu àmbit territorial, la conselleria o organisme competent en matèria d'acció social de la Generalitat i, si és procedent, les associacions o entitats sense ànim de lucre, promouran servicis de teleassistència i telealarma que, per mitjà de línies telefòniques o de qualsevol altre sistema de comunicació a distància, permeten que una persona dependent per motiu de discapacitat estiga en contacte permanent amb un equip de suport que, en cas d'urgència o necessitat, adopte les mesures oportunes per a una adequada assistència puntual.

*Article 35. Servicis de respir familiar*

Les entitats locals en el seu àmbit territorial, la conselleria o organisme competent en matèria d'acció social de la Generalitat i, si és procedent, les associacions o entitats privades sense ànim de lucre, promouran servicis de respir familiar que, per mitjà d'un recurs d'estades curtes a què puguen acudir persones amb discapacitat, permetrà a les famílies o tutors, solucionar situacions d'urgència o estrés familiar.

*Article 36. Prestacions econòmiques individualitzades*

1. L'Administració de la Generalitat podrà establir ajudes econòmiques de caràcter personal dirigides a les persones amb discapacitat que obeïsquen a les següents finalitats:

a) Ajudes per al desenrotllament personal, que podran articular-se a través de distintes modalitats: ajudes tècniques, ajudes per a l'eliminació de barreres arquitectòniques i de la comunicació, ajudes per a facilitar el desplaçament de les persones amb mobilitat reduïda, i qualssevol altres que afavorisquen la seua inclusió social.

b) Ajudes d'atenció institucionalitzada, quan s'esgoten altres recursos alternatius.

c) Altres ajudes que puguen establir-se en el futur per a la inclusió social o, en general, per al benestar social de les persones amb discapacitat.

2. Reglamentàriament s'establiran les seues condicions, requisits i quantia.

*Article 37. Centres d'atenció diürna o ambulatòria***26**

1. Els centres d'atenció diürna són recursos destinats a l'atenció social de les persones amb discapacitat, per mitjà d'un equip multidisciplinar, en què es presten servicis en determinades hores del dia, amb l'objectiu comú de potenciar les capacitats i l'autonomia de les persones amb discapacitat, fomentant la interacció en el seu entorn familiar i social, evitant amb això internaments innecessaris i no desitjats.

2. D'acord amb la seua finalitat concreta, els centres d'atenció diürna o ambulatòria podran ser: **27**

a) Centres d'atenció primerenca: són recursos destinats a la prevenció i intervenció en xiquets i xiquetes amb alteracions o trastorns de desenvolupament o risc de patir-los per causes d'origen prenatal, perinatal o postnatal, amb edats compreses entre els 0 a 6 anys, sempre que no estiguen atesos amb altres recursos socials, sanitaris o educatius.

L'atenció global que brinden aquests centres es troba encaminada a potenciar i desenvolupar al màxim les seues capacitats, mitjançant programes sistemàtics i seqüenciats que abasten totes les àrees del desenvolupament infantil. La seua actuació es coordinarà amb el sistema sanitari i educatiu.

b) Centres ocupacionals: són recursos dirigits a proporcionar a persones amb discapacitat ocupació terapèutica per al seu ajust personal, tècniques professionals per a la seua inclusió laboral i habilitats socials per a la seua inclusió social.

c) Centres de Rehabilitació i inclusió Social per a Malalts Mentals Crònics (CRIS): dirigits a malalts mentals crònics amb una deterioració significativa de les seues capacitats funcionals, en els quals es portaran a terme programes de treball adequats a les característiques, necessitats i situació concreta dels usuaris.

d) Centres-dia: destinats a persones amb discapacitat amb gran deterioració de les seues capacitats funcionals, que requerixen suports generalitzats per a accedir i utilitzar recursos socials, educatius i laborals, a través de programes que desenrotllen les capacitats globals de les persones ateses, procurant la seua major autonomia i inclusió social.

3. Els centres d'atenció diürna podran ser de titularitat de l'Administració de la Generalitat i, si és procedent, de les entitats locals, així com d'entitats i associacions promogudes per la iniciativa privada o pels mateixos afectats.

4.Les entitats locals i les entitats privades que pretenguen gestionar un centre d'atenció diürna hauran de demanar prèviament la corresponent autorització administrativa prevista en la present llei.

*Article 38. Residències*

1. Les residències són recursos de vivenda destinats a les persones amb discapacitat que necessiten una atenció integral, continuada, personal i multidisciplinar, que no pot ser portada a terme en el seu medi familiar pels seus condicionaments personals o familiars.

2. Les residències no hauran de configurar-se com a institucions tancades, sinó que hauran de coordinar-se amb la resta de recursos a què tenen accés les persones amb discapacitat, com a centres d'atenció diürna, atenció sanitària, etc.

3. La tipologia de centres residencials, així com les seues característiques i condicions d'accés, es desenrotllaran reglamentàriament tenint en compte els distints tipus de discapacitat.

4. Les residències podran ser de titularitat de l'Administració de la Generalitat. També podran ser titulars les entitats locals, o les entitats i associacions promogudes per la iniciativa privada o pels mateixos afectats, en este cas hauran de reunir els requisits previstos en la present llei i demanar la corresponent autorització administrativa.

*Article 39. Vivendes tutelades*

1. Les vivendes tutelades són llars funcionals de dimensions reduïdes en les quals conviuen de forma estable en el temps, xicotets grups de persones amb necessitat de suport intermitent o limitat, i en règim parcialment autogestionat.

2. La tipologia de les vivendes tutelades, així com les seues característiques i condicions d'accés, es desenrotllaran reglamentàriament tenint en compte els distints tipus de discapacitat.

3. Les vivendes tutelades podran ser de titularitat de l'Administració de la Generalitat. També en podran ser titulars les entitats locals, o les entitats i associacions promogudes per la iniciativa privada o pels mateixos afectats, en este cas hauran de reunir els requisits previstos en la present llei i demanar la corresponent autorització administrativa.

Secció 2a. Drets dels usuaris i familiars

*Article 40. Drets de les persones amb discapacitat usuàries dels centres d'atenció diürna i de residències per a persones amb discapacitat*

Les persones amb discapacitat que siguen usuàries de centre d'atenció diürna o de residències per a persones amb discapacitat, amb independència de la titularitat d'estos centres, tindran els següents drets:

a) A ser informats, participar i ser oïdes, per si o a través dels seus representants, en les activitats i en les decisions que afecten l'atenció que reben en els mencionats centres.

b) A mantindre relacions interpersonals, i a rebre visites, sent obligació de la direcció dels centres promoure i facilitar les relacions periòdiques amb els seus familiars i amics.

c) A rebre un tracte digne, tant del personal del centre com d'altres usuaris.

d) A una estada en condicions de seguretat i higiene.

e) Al secret professional dels dades del seu expedient d'acord amb el que establix la normativa sobre protecció de dades personals.

f) A l'atenció individualitzada que demanen les seues necessitats específiques per mitjà d'un tractament multidisciplinar.

g) A la intimitat i privacitat, amb el límit de les exigències derivades de la protecció de la seua vida, salut i seguretat.

h) A l'assistència integral en residències per a persones amb discapacitat amb necessitat de suport generalitzat i a tindre assignat un metge d'atenció primària.

S'entén per assistència integral l'atenció sanitària, psicològica, formativa, recreativa i sociofamiliar semblant tendent a aconseguir el seu benestar i un adequat desenrotllament personal.

i) A rebre en els centres per a persones amb discapacitat, les mateixes prestacions socials que la resta dels ciutadans reben en el seu domicili.

j) A rebre en les residències per a persones amb discapacitat, les mateixes prestacions sanitàries que la resta dels ciutadans reben en el seu domicili.

k) A formular reclamacions i queixes sobre l'assistència que rep.

A este fi, el titular de cada centre haurà d'adoptar les mesures adequades per a establir un sistema intern de recepció, seguiment i resolució de les queixes i reclamacions que poguera presentar l'usuari del centre, per si o a través del seu representant.

l) A la continuïtat en la prestació dels servicis en les condicions establides legalment o convingudes.

m) A la informació sobre l'evolució de la seua discapacitat, així com sobre els servicis que es presten en el centre i els drets que l'assistixen.

o) A cessar en la utilització dels servicis o en la permanència en el centre per pròpia voluntat o a instància dels seus representants, sense perjuí dels supòsits en què la permanència en el centre estiga sotmesa a decisió judicial.

p) A una programació del temps d'oci adequada a les seues capacitats i que redunde en el seu desenrotllament personal.

q) Al gaudi seqüencialitzat de la plaça en els recursos més idonis a les característiques de la persona amb discapacitat, segons el seu procés individual de rehabilitació i inclusió, dins dels recursos previstos en la present llei.

Els òrgans administratius i les Administracions Públiques establiran els mecanismes adequats de col·laboració i coordinació per a vetlar pels drets reconeguts en esta llei a les persones amb discapacitat, pares i familiars.

*Article 41. Drets dels pares i familiars*

Els pares de les persones amb discapacitat, usuàries de centres, o els qui tinguen atribuïda la tutela i, si no n'hi ha, els guardadors de fet de les persones amb discapacitat, tindran els següents drets:

a) A visitar el fill o tutelat usuari del centre.

b) A formular reclamacions i queixes sobre l'assistència que rep l'usuari del centre.

c) A la informació sobre l'evolució de la discapacitat de l'usuari del centre, l'atenció individualitzada que d'acord amb les seues necessitats especifiques rep, així com els servicis que s'hi presten.

d) A formar part i intervindre en els òrgans de participació del centre.

e) A l'orientació psicològica i tècnica com a suport en el procés d'intervenció.

*Article 42. Obligacions de les persones amb discapacitat usuàries de centres d'atenció diürna o residències per a persones amb discapacitat*

Les persones amb discapacitat que siguen usuàries de centre d'atenció diürna o de residència per a persones amb discapacitat, amb independència de la titularitat d'estos centres, i en atenció al tipus de discapacitat que presenten, tindran les següents obligacions:

a) Respectar les normes generals de convivència i els drets de la resta d'usuaris.

b) Observar una conducta basada en el respecte mutu, la tolerància i la col·laboració.

c) Facilitar i respectar el treball del personal dels centres.

d) Abonar l'import de les liquidacions de les estades i els preus dels servicis que reba com a usuari dels centres.

e) Respectar i tindre cura de les instal·lacions del centre.

f) Observar les condicions acordades per a la seua estada en el centre

g) Assistir a les cites proposades pels professionals del centre per a rebre les indicacions terapèutiques o la informació pertinent per a l'aprofitament del recurs utilitzat.

Secció 3a. Recursos tutelars

*Article 43. Institucions de protecció i suport a persones afectades per un procés d'incapacitació o amb incapacitat declarada judicialment***28**

L'administració de la Generalitat donarà suport i dinamitzarà, en coordinació amb l'autoritat judicial, l'atenció a les persones afectades per un procés d'incapacitació o amb incapacitat declarada totalment o parcialment, i promourà entitats socials sense ànim de lucre que puguen exercir, quan corresponga, la tutela o la curatela d'aquelles, o assumir altres figures de protecció i suport, d'acord amb el que hi ha previst en el Codi civil.

Secció 4a. Sensibilització social

*Article 44. Campanyes de sensibilització*

L'administració de la Generalitat realitzarà, als mitjans de comunicació social o amb altres suports, campanyes de sensibilització de la societat en la prevenció de les discapacitats, respecte dels drets de les persones amb discapacitat i solidaritat amb aquests i oferirà una visió positiva de les persones amb discapacitat com a subjectes actius de la societat, per tal que aquesta, en el seu conjunt, col·labore en la seua total inclusió.

En aquestes campanyes es prestarà especial atenció al foment del voluntariat social en la realització d'activitats contemplades en aquesta llei i al reforç de a presència de la dona amb discapacitat al si de la societat.

Secció 5a. Participació de la iniciativa social

*Article 45. Participació de la iniciativa social*

1. L'administració de la Generalitat i les entitats locals de la Comunitat Valenciana empararan la iniciativa privada sense ànim de lucre i col·laboraran en el desenvolupament d'aquestes activitats mitjançant assessorament tècnic, coordinació, planificació i suport econòmic. Especial atenció rebran les institucions, les fundacions i les associacions sense ànim de lucre, promogudes per les pròpies persones amb discapacitat, els seus familiars o els representants legals.

2. En el marc que estableix la legislació vigent en matèria de voluntariat, l'administració de la Generalitat fomentarà la participació de ciutadans i ciutadanes que, de forma solidària i altruista, vulguen col·laborar en la realització d'activitats prestacionals contemplades en aquesta llei.

3. Serà requisit imprescindible per poder rebre ajudes de la Generalitat destinades al funcionament dels centres que s'hi constituesquen òrgans col·legiats amb participació de la direcció del centre, del seu personal i dels propis usuaris i/o familiars o tutors, segons les característiques de la discapacitat.

Secció 6a. Participació de la iniciativa privada

*Article 46. Participació de la iniciativa privada*

1. La iniciativa privada, en les termes i les condiciones a què es refereix aquesta llei i la seua normativa de desenvolupament, podrà col·laborar amb els poders públics i amb les entitats sense ànim de lucre, amb caràcter complementari, en la prestació dels serveis a què es refereix aquesta llei.

2. Quan els centres de titularitat pública no foren suficients o adequats per atendre les demandes de la societat valenciana, l'administració de la Generalitat, en col·laboració amb la iniciativa privada, mitjançant els mitjans que més s'adeqüen a la satisfacció de les necessitats existents, promourà la creació de noves places que permeten el compliment dels objectius perseguits per aquesta llei.

3. Serà requisit imprescindible per a poder percebre ajudes de la Generalitat destinades al funcionament dels centres, que, en estos, es constituïsquen òrgans col·legiats amb participació de la direcció del centre, del seu personal i dels mateixos usuaris i/o familiars o tutors, segons les característiques de la discapacitat.

Secció 7a. Finançament dels centres i servicis

*Article 47. Disposicions generals*

1. La Generalitat consignarà en els seus pressupostos anuals els crèdits necessaris per a finançar els servicis i centres regulats en la present llei.

2. Així mateix, consignarà els crèdits necessaris per a contribuir al desenrotllament i la millora de les actuacions que efectuades per les entitats locals redunden en benefici de les persones amb discapacitat.

En estos supòsits serà requisit necessari per a la percepció de fons públics de la Generalitat el que l'entitat local corresponent acredite, per mitjà de certificat del secretari o interventor municipal, l'existència de crèdits en els seus pressupostos que tinguen per finalitat la consecució dels objectius perseguits per esta llei.

3. Anualment, les lleis de pressupostos preveuran crèdits destinats al sosteniment dels centres de les persones amb discapacitat que gestionen entitats sense ànim de lucre.

Per a ser perceptor dels citats fons, el pla d'actuació o el servici que es pretenga efectuar haurà d'obtindre l'aprovació de l'òrgan competent de l'Administració de la Generalitat en el sector de persones amb discapacitat.

*Article 48. Finançament dels centres de titularitat de la Generalitat*

1. Per optimitzar els recursos públics, l'estada en centres per a persones amb discapacitat de titularitat de l'administració de la Generalitat, de les seues entitats autònomes i les empreses de la Generalitat contemplades en la legislació pública valenciana, serà cofinançada amb els seus usuaris, segons la capacitat econòmica. En el cas de menors, s'atendrà la capacitat econòmica dels seus pares.

2. La utilització dels centres de l'Administració de la Generalitat, de les seues entitats autònomes i les empreses de la Generalitat previstes en la legislació pública valenciana, meritarà el seu dret a exigir un preu públic a cada usuari, el qual no podrà superar el cost efectiu de la seua estada. Els esmentats preus s'establiran segons la legislació de preus públics de la Generalitat.

*Article 49. Aportació de l'usuari*

1. La quantia del preu púbic que ha d'efectuar l'usuari dels centres públics de la Generalitat serà segons la seua capacitat econòmica i, en el cas de menors, s'atendrà la capacitat econòmica dels seus pares. Aquestes aportacions seran revisades i actualitzades per part de l'administració periòdicament.

2. Així mateix, l'Administració de la Generalitat garantirà a les persones amb discapacitat sense recursos econòmics propis, la seua assistència gratuïta en els centres que més s'adeqüen a les seues necessitats.

3. La gestió i liquidació del preu públic que es merite per la utilització de centres de titularitat de la Generalitat serà efectuada per la conselleria o organisme competent en matèria de persones amb discapacitat.

Secció 8a. Dels concerts

*Article 50. Concert de places***29**

*Article 51. Sobre la definició de centre concertat***30**

*Article 52. Concert de programes***31**

*Article 53. Sobre els concerts***32**

*Article 54. Sobre quanties i terminis dels concerts***33**

*Article 55. Sobre normes per a la cobertura de places en centres concertats***34**

*Article 56. Sobre l'extinció de concerts***35**

*Article 57. Sobre les causes d'incompliment***36**

Secció 9a. Registre i autorització d'entitats, centres i servicis

*Article 58. Dels registres*

1. Aquelles entitats o persones físiques que porten a terme la seua activitat a la Comunitat Valenciana en l'àmbit d'acció social, per mitjà d'actuacions dirigides a persones amb discapacitat, hauran d'inscriure's en el registre de titulars, de centres i servicis que a este efecte es constituirà.

2. Igualment es procedirà a inscriure cada centre o servici, una vegada autoritzat el seu funcionament.

3. Reglamentàriament es regularà el funcionament i l'organització del mencionat registre, impulsant-se la creació de registres descentralitzats i la connexió informàtica entre tots ells.

*Article 59. De l'autorització administrativa de funcionament*

L'Administració de la Generalitat, sense perjuí de les preceptives llicències municipals, autoritzarà el funcionament dels centres i servicis d'acció social que tinguen com a destinataris persones amb discapacitat, sempre que complisquen els requisits establits reglamentàriament i, en qualsevol cas, els següents:

a) Que el centre o servici s'ubique o funcione en l'àmbit territorial de la Comunitat Valenciana.

b) Que el titular sol·licitant d'autorització siga persona física o jurídica i que estiga inscrit en el registre previst en l'article anterior.

c) Que en el funcionament del centre o servici es garantisca la participació dels usuaris i/o familiars o tutors, segons les característiques de la discapacitat, i la seua organització siga de caràcter democràtic; a tal fi el reglament de règim interior arreplegarà estes formes de participació.

d) Que el centre o servici compte amb els recursos humans i mitjans materials o organització adequats.

e) Que el centre done publicitat al seu sistema d'ingressos i els preus de cada un dels seus servicis, i hauran de posar a disposició dels usuaris, familiars o representants, el reglament de règim interior. A tal fi cada centre redactarà i sotmetrà a l'aprovació administrativa de l'òrgan competent per a atorgar l'autorització de funcionament, un reglament de règim interior en què s'arreplegarà com a mínim de forma concreta els drets i deures de les persones usuàries reconegudes en la present llei, el sistema d'ingressos, les tarifes de preus, els horaris d'atenció als usuaris i familiars, les formes de participació previstes en l'apartat c) del present article, i totes les altres qüestions que s'establisquen reglamentàriament en la tipologia de centres.

f) Que el centre o servici es coordine amb l'Administració Pública de la Generalitat competent en matèria d'inclusió social de persones amb discapacitat i que se sotmeta als requeriments de la funció inspectora.

g) Que el centre complisca les condicions físiques, sanitàries i arquitectòniques adequades per al seu funcionament, en especial l'eliminació de barreres arquitectòniques, urbanístiques i de la comunicació.

h) Que la ubicació del centre garantisca el fàcil accés als servicis comunitaris i de transport.

*Article 60. Procediment de registre i autorització*

1. La inscripció en el registre de registre de titulars, de centres i servicis, de les persones físiques o jurídiques titulars de centres i/o servicis que porten a terme la seua activitat a la Comunitat Valenciana en l'àmbit de l'acció social per mitjà d'actuacions dirigides a persones amb discapacitat, s'efectuarà amb incoació prèvia del corresponent procediment administratiu que s'iniciarà a sol·licitud de persona interessada.

En anàlegs termes es procedirà en els supòsits d'autorització per al funcionament dels centres i servicis d'acció social que tinguen com a destinataris a persones amb discapacitat

2. El termini per a resoldre i notificar la resolució serà el que es fixe reglamentàriament. En el cas que transcorregut el mencionat termini no se li notificara a l'interessat resolució expressa, haurà d'entendre's desestimada la sol·licitud.

3. Reglamentàriament es desenrotllarà el procediment administratiu per al registre de titulars o de centres i/o servicis que porten a terme la seua activitat a la Comunitat Valenciana en l'àmbit de l'acció social a persones amb discapacitat, i el procediment d'autorització d'estos últims.

*Article 61. De l'autorització provisional*

Es podrà concedir una autorització provisional a un centre o servici sempre que la falta de requisits i condicions no afecten la seguretat i protecció dels usuaris i siguen considerats com a dispensables per al seu funcionament. L'autorització provisional establirà les deficiències observades i el seu terme màxim de vigència de per a procedir al compliment.

*Article 62. De l'autorització definitiva*

Per a obtindre l'autorització definitiva hauran d'acreditar-se tots i cada un dels requisits establits reglamentàriament i, en especial, l'obtenció de la corresponent llicència municipal d'obertura.

*Article 63. Sobre sancions per no tindre autorització*

Sense l'autorització, provisional o definitiva, cap centre o servici no podrà entrar en funcionament i podrà sancionar-se la conducta contrària segons el títol III d'esta llei, a més d'acordar-se l'oportú tancament de l'establiment o centre i el cessament de l'activitat o servici.

*Article 64. De la modificació de les condicions*

Caldrà comunicar a la conselleria o organisme competent en matèria d'inclusió social de persones amb discapacitat de la Generalitat, qualsevol circumstància que implique una alteració de les condicions que van servir de base per a la resolució de l'autorització administrativa, per si pertocara la seua modificació o deixament sense efectes, el qual podrà dur-se a terme d'ofici a conseqüència d'inspecció o denúncia.

*Article 65. De la competència per a les autoritzacions de funcionament*

La competència per a dictar les resolucions d'autoritzacions de centres i servicis destinats a persones amb discapacitat escaurà a la conselleria o organisme competent en matèria d'inclusió social de persones amb discapacitat de la Generalitat.

CAPÍTOL VI

Transports

*Article 66. Reducció del preu dels bitllets*

Les persones amb discapacitat amb necessitat de suport generalitzat, amb residència a la Comunitat Valenciana, disfrutaran d'una reducció en el preu dels bitllets dels transports interurbans de viatgers d'ús públic col·lectiu gestionats per l'Administració de la Generalitat, les seues entitats autònomes i les empreses de la Generalitat previstes en la legislació pública valenciana o empreses concessionàries, en tots els trajectes amb principi i fi en l'àmbit de la Comunitat Valenciana.

Igualment, l'Administració de la Generalitat i entitats dependents, procuraran garantir l'accés al transport públic i la informació sobre el citat transport a les persones amb discapacitat.

CAPÍTOL VII

Accessibilitat i eliminació de barreres

*Article 67. Accessibilitat i eliminació de barreres*

1. La Generalitat desenrotllarà una política de promoció, desenrotllament i implantació dels drets que en matèria d'accessibilitat i supressió de barreres arquitectòniques, urbanístiques i de la comunicació són reconegudes a les persones amb discapacitat per la legislació vigent en la matèria. En especial, l'Administració de la Generalitat fomentarà l'accés de les persones amb discapacitat a les noves tecnologies i la societat de la informació.

2. L'Administració de la Generalitat, a través de la Conselleria amb competències en matèria d'inclusió social de discapacitats, vetlarà perquè el disseny dels programes i activitats desenrotllats a la Comunitat Valenciana siga un disseny per a tots, garantint la participació en estos de les persones amb discapacitat.

CAPÍTOL VIII

Activitats culturals i esportives

*Article 68. Activitats culturals*

Les entitats locals en l'àmbit de les seues respectives competències, la conselleria o organisme competent en matèria de cultura i/o en matèria d'acció social de la Generalitat i, si és procedent, les associacions o entitats privades sense ànim de lucre, promouran la realització de programes culturals que fomenten la inclusió social de les persones amb discapacitat i el seu desenrotllament personal.

*Article 69. Activitats esportives*

Les entitats locals en l'àmbit de les seues respectives competències, la conselleria o organisme competent en matèria esportiva i/o en matèria d'acció social de la Generalitat i, si és procedent, les associacions o entitats privades sense ànim de lucre, promouran la realització de programes esportius que fomenten la inclusió social de les persones amb discapacitat i el seu desenrotllament personal.

*Article 70. inclusió en els àmbits social i cultural*

La Generalitat vetllarà pel compliment de les normes d'accessibilitat i supressió de barreres arquitectòniques, urbanístiques i de la comunicació. Facilitarà la inclusió de les persones amb discapacitat en els àmbits social i cultural, en els actes de caràcter públic de la seua competència que se celebren en l'àmbit de la Comunitat Valenciana.

CAPÍTOL IX

De la participació en la vida política i pública **37**

*Article 70 bis. Garanties de la participació en la vida política i ciutadana***38**

La conselleria o l'organisme de la Generalitat competent en matèria de participació ciutadana promouran activament un entorn en què les persones amb diversitat funcional o discapacitat puguen participar plenament i efectivament en la presa de decisions dels assumptes públics, sense discriminació i en igualtat de condicions amb les altres i, així mateix, fomentaran la seua participació.

CAPÍTOL X

Dels ajustos raonables **39**

*Article 70 ter***40**

Les garanties contingudes en els capítols anteriors s'entendran sense perjudici del dret que assisteix les persones amb discapacitat o diversitat funcional d'exigir l'adopció d'ajustos raonables.

*Article 70 quater***41**

Per ajustos raonables s'entendran les modificacions i les adaptacions necessàries i adequades que no imposen una càrrega desproporcionada o indeguda, quan es requerisquen en un cas particular, per a garantir a les persones amb diversitat funcional o discapacitat el gaudi o l'exercici, en igualtat de condicions amb les altres, de tots els drets humans i les llibertats fonamentals.

TÍTOL III

Infraccions i Sancions

*Article 71. Infraccions administratives*

Constituïxen infraccions administratives les accions o omissions dels subjectes relacionats en l'article 75 que vulneren les normes legals tipificades i sancionades d'acord amb la present llei.

*Article 72. Infraccions lleus*

Són infraccions lleus les següents:

a) Mantindre els centres, mobiliari o efectes amb deficiències en el seu estat, en el seu funcionament, en la seua neteja i higiene, sense que d'això es derive risc per a la integritat física o la salut dels seus usuaris.

b) No tindre actualitzat ni degudament emplenat el llibre de registre d'usuaris.

c) No donar prou publicitat al sistema d'admissions i al preu dels servicis.

d) Modificar la capacitat assistencial d'un centre o servici en més o en menys d'un 10 per cent, sense haver obtingut l'autorització administrativa corresponent.

e) Obstruir la tasca inspectora de manera que retarde el compliment de les obligacions d'informació, comunicació o compareixença.

*Article 73. Infraccions greus*

1. Es tipifiquen com a infraccions greus:

a) La imposició de qualsevol forma de renúncia o menyscabament als seus legítims drets, llevat que això estiga autoritzat d'acord amb el que disposa la normativa que resulte d'aplicació

a bis) Difondre per qualsevol mitjà audiovisual o fent ús de les xarxes socials i en aquestes una imatge desajustada, no respectuosa ni inclusiva de les persones amb discapacitat o contrària a la manifestació enriquidora de la diversitat humana. La vulneració del dret a un tracte digne o de qualsevol altre dret reconegut als usuaris en les disposicions legals com també en les reguladores de l'organització i del funcionament del centre, sempre que aquesta no constituïsca una infracció molt greu. **42**

b) La vulneració del dret a la intimitat i a un tracte digne o de qualsevol altre dret reconegut als usuaris en les disposicions reguladores de l'organització i funcionament del centre.

c) L'incompliment del deure de sigil i confidencialitat respecte al seu expedient.

d) L'omissió o inadequada prestació de l'assistència sanitària i farmacèutica que necessiten les persones usuàries dels centres d'atenció a persones amb discapacitat.

e) L'omissió o inadequada prestació del tractament tècnic, científic i assistencial que, d'acord la finalitat del centre, corresponga a les necessitats bàsiques dels usuaris.

f) Traslladar un centre o servici sense haver obtingut l'autorització administrativa corresponent, siga provisional o definitiva.

g) Desatendre els requeriments de l'Administració per a aplicar les mesures correctores que s'establisquen per al seu funcionament.

h) Mancar d'expedient individual o d'aquells documents que reglamentàriament s'establisquen, que hagen de formar-ne part, segons la tipologia de cada recurs.

i) No disposar de reglament de règim interior o no garantir els drets dels usuaris assenyalats en la present llei.

j) Admetre a persones amb trastorn psíquic que els impedisca decidir per si mateixes sense l'autorització judicial expressa o, en cas d'ingrés urgent, no haver-ho comunicat immediat a la citada autoritat.

k) No donar compte immediat, en cas d'incapacitat sobrevinguda d'algun resident, a l'autoritat judicial, per part de la direcció del centre.

l) No conservar en bones condicions higièniques i d'habitabilitat els centres o servicis, de les quals es derive risc per a la integritat física o salut dels usuaris.

m) Aplicar les ajudes i subvencions públiques a finalitats distintes d'aquelles per a les quals hagueren sigut atorgades, sense perjuí de les responsabilitats civils o penals en què puga incórrer.

2. Tindrà també la consideració d'infracció greu, la reincidència en la comissió de tres infraccions lleus en el termini d'un any.

Hi haurà reincidència quan es cometa una infracció del mateix tipus i qualificació que la que va motivar una sanció anterior en el termini dels 365 dies següents a la seua notificació, en tal supòsit es requerirà que la resolució sancionadora haguera adquirit fermesa

*Article 74. Infraccions molt greus*

Es tipifiquen com a infraccions molt greus:

a) Faltar a la veritat en la declaració responsable sobre compliment de la normativa sobre inclusió laboral de persones amb discapacitat, com a requisit per a accedir a ajudes econòmiques de la Generalitat.

b) No dir la veritat en la declaració responsable sobre percentatge de persones amb discapacitat contractats per la persona física o jurídica que resulte adjudicatària d'un contracte administratiu per aplicació del criteri establit en l'article 9 d'esta llei.

c) Obrir o tancar un centre, així com prestar un servici, sense haver obtingut la corresponent autorització administrativa, provisional o definitiva, de l'organisme competent en matèria de discapacitat.

d) Obstruir la tasca inspectora per impedir l'accés a les dependències del centre, resistència reiterada, coacció, amenaces, violència o qualsevol altra forma de pressió exercida sobre els inspectors.

e) Infligir als usuaris un tracte degradant que afecte la seua dignitat personal, com també vulnerar el seu dret a l'honor, a la seua intimitat personal o familiar i a la seua pròpia imatge, qualsevol altre dret fonamental o imposar dificultats per al seu gaudi. **43**

f) Prestar servicis per a persones amb discapacitat tractant d'ocultar o emmascarar la seua vertadera naturalesa, a fi d'eludir l'aplicació de la legislació vigent en la matèria.

g) Reincidir en la comissió de tres infraccions greus en el termini d'un any.

*Article 75. Subjectes responsables*

1. Són subjectes responsables, als efectes del que disposa la present llei:

a) Les persones físiques o jurídiques, titulars o gestors dels centres d'atenció a persones amb discapacitat en els supòsits de l'article 72, de l'article 73 apartats a), b), c), d), e), f), g), h) i), j), k), l) i de l'article 74 apartats c), d), e), f) i g).

b) Els beneficiaris de les subvencions atorgades per la Generalitat en els supòsits de l'article 72 apartat e), article 73 apartat m) i article 74 apartats a), d), e), f), g).

c) Els que, en virtut del criteri de preferència establit en l'article 9 de la present llei, resulten adjudicataris del contracte administratiu, en el supòsit de l'article 74 apartat b).

d) les persones físiques i jurídiques que incórreguen en les conductes tipificades en els articles 73.1.b i 74.e. **44**

2. Quan el compliment de les obligacions previstes en la present llei afecte conjuntament diverses persones, estes respondran de forma solidària de les infraccions que, si és procedent, es tipifiquen i de les sancions que s'imposen.

*Article 76. Sancions*

1. Les sancions administratives seran imposades segons la qualificació de la infracció:

a) Per infraccions lleus es podran imposar les següents sancions:

1. Advertència

2. Multa de 300 a 3.000 euros

b) Per infraccions greus es podran imposar les següents sancions:

1. Multa de 3001 a 15.000 euros.

2. Prohibició d'accedir al finançament públic durant un període de fins un any.

3. Tancament temporal del centre fins a l'esmena de la deficiència amb un període màxim d'un any.

c) Per infraccions molt greus es podran imposar les següents sancions:

1. Multa de 15.001 a 60.000 euros

2. Prohibició d'accedir al finançament públic per un període de fins a tres anys.

3. Tancament temporal o definitiu del centre. Si és temporal, no excedirà de tres anys.

2. Totes les quanties fixades en este article podran ser revisades periòdicament pel Govern Valencià en atenció a les variacions que experimente l'Índex de Preus al Consum.

*Article 77. Procediment sancionador*

El procediment sancionador aplicable a la comissió de les infraccions tipificades en la present llei, s'ajustarà al que establix el títol IX de la Llei 30/1992, de Règim Jurídic de les Administracions Públiques i del Procediment Administratiu Comú, així com al que disposa el Reial Decret 1.398/1993, de 4 d'agost pel qual es va aprovar el Reglament del Procediment per a l'Exercici de la Potestat Sancionadora.

*Article 78. Òrgans competents*

1. Són òrgans competents per a la iniciació i resolució del procediment sancionador, en l'àmbit del que disposa la present llei:

a) Per a les infraccions lleus i greus serà competent el titular de la direcció general competent en matèria d'inclusió social de persones amb discapacitat, excepte en el supòsit de l'article 73 apartat m), que serà competent el titular de la direcció general competent per raó de la matèria, de la conselleria en què es produïsca la infracció, o el president o director de l'organisme autònom o entitat de dret públic corresponent.

b) Per a les infraccions molt greus serà competent el titular de la conselleria competent en matèria d'inclusió social de persones amb discapacitat, en els supòsits de l'article 74 apartats c), d), e), i f). Per als supòsits previstos en l'article 74 apartats a), b) i g) serà competent el titular de la conselleria en què s'hagen comés estes infraccions, o estiga adscrita l'organisme autònom o entitat de dret públic en el qual s'haja comés la infracció.

2. Per a la instrucció del procediment, la competència escaurà a un funcionari adscrit a la unitat administrativa competent per raó de la matèria, nomenat per l'òrgan competent per a la seua iniciació.

*Article 79. Recursos*

Les resolucions dictades pels titulars de les conselleries corresponents, recaigudes en els procediments sancionadors, esgoten la via administrativa, podent interposar-se recurs administratiu corresponent d'acord amb el que establix la normativa vigent.

DISPOSICIÓ ADDICIONAL ÚNICA

Terminologia **45**

Les referències que en aquesta llei i els textos normatius i les disposicions generals de la Generalitat s'efectuen a "persones amb discapacitat", s'han d'entendre realitzades de forma indistinta a "persones amb discapacitat o diversitat funcional.

DISPOSICIONS TRANSITÒRIES

*Primera*

El règim jurídic de les autoritzacions i inscripcions de centres i servicis d'acció social es regirà pel Decret 91/2002, de 30 de maig, del Govern Valencià sobre Registre dels Titulars d'Activitats d'Acció Social, i de Registre i Autorització de Funcionament dels Serveis i Centres d'Atenció Social, a la Comunitat Valenciana, i la seua normativa de desenrotllament, o per les normes que els substituïsquen

*Segona*

Fins que es desenrotlle reglamentàriament la tipologia de centres d'atenció diürna i residències per a persones amb discapacitat, continuaran vigents els articles 31 i 32 de la Llei 5/1997, de 25 de juny, per la qual es regula el Sistema de Serveis Socials en l'àmbit de la Generalitat.

Igualment, fins que es produïsca el citat desenrotllament reglamentari de la tipologia de centres d'atenció diürna i residències per a persones amb discapacitat, es regiran per les següents normes:

a) Orde de 9 d'abril de 1990 de la Conselleria de Treball i Seguretat Social, per la qual es desenrotlla el Decret 40/1990, de 26 de febrer, del Consell, sobre Registre, Autorització i Acreditació dels Serveis Socials a la Comunitat Valenciana, o normes que els substituïsquen.

b) El Decret 132/1996, de 4 de juliol, del Consell, pel qual s'assignen competències en matèria de malalts mentals, així com per l'Orde de 3 de febrer de 1997 de la Conselleria de Treball i Assumptes Socials, per la qual es modifica l'Orde de 9 d'abril de 1990, a fi d'atendre els nous servicis que es prestaran als malalts mentals crònics a la Comunitat Valenciana, en la seua redacció donada per la Correcció d'errades publicada el 24 de febrer de 1997, o normes que els substituïsquen.

c) L'Orde de 21 de setembre del 2001, de la Conselleria de Benestar Social, per la qual es regulen les condicions i requisits de funcionament dels centres d'estimulació precoç, o norma que el substituïsca.

*Tercera*

Sense perjuí del que disposa la present llei, el règim jurídic dels concerts de centres d'atenció a persones amb discapacitat es regirà pel el reglament que regula les normes a què han de sotmetre's els concerts que haurà de realitzar l'Administració de la Generalitat amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià, normativa de desenrotllament o per les normes que els substituïsquen.

*Quarta*

En el termini de dos anys comptadors des de l'entrada en vigor d'esta norma, la conselleria amb competències en matèria d'acció social, haurà d'aprovar el Pla Integral d'Actuació per a les persones amb discapacitat de la Comunitat Valenciana, amb dotació pressupostària pròpia, a què fa referència l'article 5 apartat a) d'esta llei.

*Disposició transitòria cinquena***46**

[*Derogada*]

DISPOSICIÓ DEROGATÒRIA ÚNICA

Normativa que es deroga **47**

1. Queda derogat l'article 21 de Llei 5/1997, de 25 de juny, per la qual es regula el sistema de serveis socials en l'àmbit de la Generalitat Valenciana.

2. Queden derogats els articles 50, 51, 52, 53, 54, 55, 56 i 57 de la secció 8ª (Dels concerts) del capítol V (inclusió social) del títol II d'aquesta llei

DISPOSICIONS FINALS

*Primera*

S'autoritza el Govern Valencià perquè dicte les normes necessàries per al desenrotllament i execució de la llei.

*Segona*

La present llei entrarà en vigor el dia següent a la seua publicació en el Diari Oficial de la Generalitat Valenciana.

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

València, 10 d'abril de 2003

El president de la Generalitat Valenciana,

JOSÉ LUIS OLIVAS MARTÍNEZ

--------------------

1   Es modifiquen, en tot el text, a excepció de l’apartat III del preàmbul de la Llei 11/2003, de 10 d'abril, de la Generalitat, sobre l'estatut de les persones amb discapacitat, els conceptes següents: On diu «minusvalidesa», ha de dir «discapacitat». On diu «patir/sofrir», ha de dir «tenir/presentar». On diu «integració», ha de dir «inclusió» (excepte en el capítol IV, on «inclusió» se substituirà per «inserció»), per l’article 1 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/), de la Generalitat, de modificació de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV núm. 8282 de 26.04.2018).

2   L’apartat III del Preàmbul es modifica per la Disposició addicional i per l’article 2 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

3   L’article 1 es modifica per l’article 3 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

4   L’article 2 es modifica per l’article 4 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

5   L’apartat 1 lletra a) de l'article 3, es modifica per l’article 5 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

6   L’article 4 es modifica per l’article 6 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

7   L’article 6 es modifica per l’article 7 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

8   El punt 8 de l’article 6 s’introdueix per l’article 51 de la[**Llei 27/2018, de 27 desembre**](https://www.dogv.gva.es/va/eli/es-vc/l/2018/12/27/27/), de mesures fiscals, de gestió administrativa i financera i d'organització de la Generalitat. (DOGV núm. 8453 de 28.12.2018).

9   L’article 14 es modifica per l’article 8 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

10   L’article 15 es modifica per l’article 9 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

11   L’apartat g) del punt 2 de l’article 15 s’introdueix per l’article 51 de la[**Llei 27/2018, de 27 desembre**](https://www.dogv.gva.es/va/eli/es-vc/l/2018/12/27/27/).

12   El paràgraf segon de l’article 16 se suprimeix per la[**Llei 10/2012, de 21 de desembre**](https://www.dogv.gva.es/va/eli/es-vc/l/2012/12/21/10/), de Mesures Fiscals, de Gestió Administrativa i Financera, i d'Organització de la Generalitat (DOGV núm. 6931 de 27.12.2012).

13   L’article 17 es modifica per l’article 10 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

14   L’article 18 es modifica per l’article 11 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

15   L’apartat g) de l’article 19 es modifica per l’article 12 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

16   El punts 2 i 3 de l’article 20 es modifiquen per l’article 13 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

17   El capítol III bis s’introdueix per l’article 14 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

18   L’article 20 bis s’introdueix per l’article 14 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

19   L’article 20 ter s’introdueix per l’article 14 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

20   El títol del capítol IV es modifica per l’article 15 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

21   L’article 21 es modifica per l’article 16 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

22   L’apartat 3 de l’article 25 es modifica per l’article 17 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

23   L’article 27 bis s’introdueix per l’article 18 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

24   L’article 29 es modifica per l’article 19 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

25   L’article 32 es modifica per l’article 62 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/), de la Generalitat, de mesures fiscals, de gestió administrativa i financera i d'organització de la Generalitat 2021 (DOGV núm. 8987 de 31.12.2020).

26   El títol de l’article 37 es modifica per l’article 62 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/).

27   L’apartat 2 de l’article 37 es modifica per l’article 62 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/).

28   L’article 43 es modifica per l’article 20 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

29   L’article 50 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/), de mesures fiscals, de gestió administrativa i financera, i d'organització de la Generalitat (DOGV núm. 8202 de 30.12.2017).

30   L’article 51 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

31   L’article 52 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

32   L’article 53 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

33   L’article 54 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

34   L’article 55 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

35   L’article 56 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

36   L’article 57 se suprimeix per la disposició derogatòria de la Llei 11/2003, de 10 abril, d’acord amb la redacció que en fa l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

37   El capítol IX s’introdueix per l’article 21 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

38   L’article 70 bis s’introdueix per l’article 21 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

39   El capítol X s’introdueix per l’article 22 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

40   L’article 70 ter s’introdueix per l’article 22 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

41   L’article 70 quater s’introdueix per l’article 22 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

42   L’apartat a bis) de l’article 73.1 s’introdueix per l’article 23 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

43   L’apartat e) de l’article 74 es modifica per l’article 24 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

44   L’apartat d) de l’article 75.1 s’introdueix per l’article 25 de la[**Llei 9/2018, de 24 d'abril**](https://www.dogv.gva.es/va/eli/es-vc/l/2018/04/24/9/).

45   La disposició addicional única es modifica per l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

46   La disposició transitòria cinquena es deroga per la disposició derogatòria única de la[**Llei 8/2024, de 30 de desembre**](https://dogv.gva.es/va/eli/es-vc/l/2024/12/30/8/dof/vci/html), de la Generalitat, d'accessibilitat universal de la Comunitat Valenciana (DOGV núm. 10573 de 07.01.2025).

47   La disposició derogatòria única es modifica per l’article 14 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).


Còpia Permalink ELI